ตัวเลขการส่งออกเดือนตุลาคม 2564 ขยายตัวต่อเนื่องเป็นเดือนที่ 8 รายได้เข้าประเทศกว่า 750,016 ล้านบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยรายงานการค้าระหว่างประเทศของไทย เดือนตุลาคม 2564 การส่งออกขยายตัวร้อยละ 17.4 โดยขยายตัวต่อเนื่องเป็นเดือนที่ 8 นับตั้งแต่เดือนมีนาคมที่ผ่านมา คิดเป็นมูลค่า 22,738.7 ล้านเหรียญสหรัฐ หรือ 750,016 ล้านบาท ขณะที่การส่งออกในช่วง 10 เดือนแรกของปีนี้ (ม.ค.-ต.ค.) ขยายตัวร้อยละ 15.7 คิดเป็นมูลค่า 222,736.4  ล้านเหรียญสหรัฐ หรือ 6.95 ล้านล้านบาท กลุ่มสินค้าเกษตร ขยายตัวต่อเนื่องเป็นเดือนที่ 12 โดยขยายตัวร้อยละ 22.5 คิดเป็นมูลค่า 66,048 ล้านบาท สินค้าที่ส่งออกได้เพิ่มขึ้น เช่น ลำไยสด ยางพารา ข้าว ผลิตภัณฑ์มันสำปะหลังและมะม่วงสด ขณะที่กลุ่มสินค้าอุตสาหกรรมการเกษตร ขยายตัวต่อเนื่องเดือนที่ 8 เพิ่มขึ้นร้อยละ 13.5 ยอดส่งออก 56,543 ล้านบาท สินค้าสำคัญ เช่น น้ำตาลทราย ผลไม้สดแช่เย็นแช่แข็ง แห้ง กระป๋องและแปรรูป และอาหารสัตว์เลี้ยง ส่วนสินค้าอุตสาหกรรมภาพรวมขยายตัวร้อยละ 13.9 คิดเป็นมูลค่า 593,731 ล้านบาท สินค้าที่ขยายตัวได้ดี เช่น สินค้าเกี่ยวเนื่องกับน้ำมัน เหล็ก อัญมณีและเครื่องประดับ แผงวงจรไฟฟ้า รถยนต์อุปกรณ์และส่วนประกอบสำหรับตลาดส่งออกที่ขยายตัวสูง 10 อันดับ ได้แก่ รัสเซียและกลุ่มประเทศ CIS ซึ่งเป็นตลาดใหม่ที่กระทรวงพาณิชย์ให้ความสำคัญอย่างยิ่ง ขยายตัวร้อยละ 78.8 รองลงมาคือ เอเชียใต้ , อาเซียน 5 , แอฟริกา , ตะวันออกกลาง , เกาหลีใต้ , CLMV , สหรัฐฯ และจีน โดยปัจจัยสำคัญที่ทำให้การส่งออกขยายตัวได้ดี มาจากการดำเนินการตามแผนการส่งเสริมการส่งออกของกระทรวงพาณิชย์อย่างต่อเนื่อง การเติบโตของเศรษฐกิจและการค้าโลก ค่าเงินบาทที่อ่อนค่าลงและราคาน้ำมันดิบที่เพิ่มสูงขึ้นคาดว่าตัวเลขการค้าทั้งปี 2564 มีความเป็นไปได้ที่จะขยายตัวร้อยละ 15-16  ซึ่งถือว่าเกินกว่าเป้าประมาณ 4 เท่า (จากเมื่อต้นปี มีการตั้งเป้าไว้ที่ร้อยละ 4) ส่วนเป้าการส่งออกปี 2565 จะมีการประชุม กรอ. พาณิชย์ ร่วมกับภาคเอกชน เพื่อประเมินสถานการณ์และวางแผนการดำเนินการสำหรับปี 2565 ต่อไป